लोग कहते- नकल करके क्या मिलेगा, बॉलीवुड में अमिताभ के 32, शाहरुख के 30 डुप्लीकेट
The Real-Life Dopplegangers of Bollywood Stars; Bollywood Celebrity Look Alikes And Duplicates बाॅलीवुड सेलेब्स की तरह हर कोई दिखना चाहता है, लेकिन कुछ लोग हूबहू उनकी तरह ही दिखते ही हैं। इन्हीं को सेलेब्स का डुप्लीकेट या लुक अलाइक कहा जाता है।
हर कोई बाॅलीवुड सेलेब्स की तरह दिखना चाहता है, लेकिन कुछ लोग हूबहू उनकी तरह दिखते ही हैं। इन्हीं को सेलेब्स का डुप्लीकेट या लुक अलाइक कहा जाता है। इनकी जिंदगी भी संघर्ष से भरी रहती है जिसके बारे में जानने के लिए हमने लुक अलाइक एसोसिएशन के अध्यक्ष आरिफ खान से बात की। आरिफ फिल्म इंडस्ट्री में अनिल कपूर के लुक अलाइक के रूप में फेमस हैं।
उन्होंने बताया कि स्टार्स का डुप्लीकेट बनने के लिए खुद की लाइफ स्टाइल सेलेब्स के जैसे ही ढालनी पड़ती है। लोगों के ताने भी सुनने पड़ते हैं। बॉलीवुड में सबसे ज्यादा अमिताभ बच्चन के लुक अलाइक हैं।
आरिफ के अलावा चार्ली चैपलिन, गोविंदा, ऋतिक रोशन, बॉबी देओल, शाहरुख खान और अमिताभ बच्चन के डुप्लीकेट ने भी हमसे अपने एक्सपीरियंस शेयर किए।
आज रील टू रियल में हम इन्हीं से जानेंगे कि फिल्मों में लुक अलाइक कैसे काम करते हैं…
कौन हैं लुक अलाइक और डुप्लीकेट?
आरिफ बताते हैं, डुप्लीकेट वो होते हैं जो स्टंट करते हैं। वहीं लुक अलाइक को फिल्मों में लॉन्ग शार्ट में दिखाया जाता है। कई बार सीनियर एक्टर का पैच वर्क लुक अलाइक करते हैं।
लुक अलाइक के एसोसिएशन की मेंबरशिप कैसे मिलती है?
इंडस्ट्री में काम पाने के लिए शख्स के पास लुक अलाइक का कार्ड होना बहुत जरूरी है। कार्ड की वजह से आर्टिस्ट या प्रोडक्शन टीम को कोई परेशानी नहीं होती है।
हिंदुस्तान के जितने भी लुक अलाइक हैं, उनको इंडस्ट्री में आने से पहले एसोसिएशन के जरिए लुक अलाइक का कार्ड लेकर मेंबर बनना पड़ता है। एसोसिएशन की मेंबरशिप की फीस 2 हजार रुपए होती है।
जरुरी नहीं है कि कार्ड लेने के लिए वो मुंबई बेस्ड एसोसिएशन के ऑफिस आएं। लुक अलाइक मोबाइल के जरिए भी कार्ड से जुड़ी सभी जानकारियां भेज सकते हैं। फिर हम उन्हें स्मार्ट कार्ड मुहैया कराते हैं। हमारे एसोसिएशन के 3 अलग-अलग ग्रुप हैं।
एसोसिएशन में जोड़ने से पहले हम देखते हैं कि वो शख्स मेंबरशिप के सभी मानदंडों के हिसाब से सही है या नहीं। बिना जांच के कोई भी इस एसोसिएशन का हिस्सा नहीं बन सकता।
फिल्मों में काम कैसे मिलता है? 
फिल्म इंडस्ट्री के लगभग हर प्रोडक्शन हाउस के पास हमारे नंबर हैं। जब उन्हें फिल्म के लिए किसी तरह के लुक अलाइक की जरूरत पड़ती है तो उनके काॅर्डिनेटर हमारे एसोसिएशन से कॉन्टेक्ट करते हैं। वो हमें जरूरत के हिसाब से चीजों को ब्रीफ देते हैं। उनकी जरूरत के हिसाब से हम उन्हें लुक अलाइक का रेफरेंस देते हैं।
रेफरेंस मिलने के बाद फिल्म मेकर्स सिलेक्शन करते हैं। मान लो कोई सीनियर एक्टर काम कर रहे हैं और यदि उनका कोई पैच वर्क बाकी है तो ऐसे में लुक अलाइक को साइन किया जाता है। हाथ का शॉट, लॉन्ग शॉट, साइड शॉट के लिए उनका इस्तेमाल किया जाता है। कभी-कभी कोई फिल्म में कॉमेडी सीन के लिए भी उन्हें लिया जाता है। फिल्म इंडस्ट्री के अलावा अवाॅर्ड्स शो या इंवेंट वाले भी इसी प्रोसेस के तहत कॉन्टेक्ट करते हैं।
सबसे ज्यादा लुक अलाइक किस स्टार के हैं? 
सबसे ज्यादा लुक अलाइक अमिताभ बच्चन के हैं। कोई उनकी जवानी का लुक करता है तो कोई उनके मौजूदा लुक को कॉपी करता है। इसके अलावा शाहरुख खान और सलमान के भी ज्यादा लुक अलाइक हैं। मेरे हिसाब से अमिताभ बच्चन के 30-32 लुक अलाइक, शाहरुख खान के 24-30 और सलमान खान के 20-24 लुक अलाइक हैं।
खुद को मेंटेन करना लुक अलाइक के लिए कितना मुश्किल होता है?
लुक अलाइक को अपनी लाइफ स्टाइल मेंटेन करने के लिए कई दिक्कतों का सामना करना पड़ता है। सेलेब्स के जैसे ही उनको अपनी लाइफ स्टाइल रखनी पड़ती है। अपने बालों पर, ड्रेसिंग स्टाइल पर बहुत ध्यान देना होता है। लोगों के बीच जाने के लिए स्टार जैसा स्टेटस बरकरार रखना बहुत जरूरी होता है।
सब इसे मेंटेन नहीं कर पाते हैं, सभी के पास इतने पैसे नहीं होते हैं। कुछ नुक्कड़ पर खड़े होकर भी खाना खा लेते हैं। कुछ बिना गेटअप के ही सेलेब्स के लुक अलाइक दिखते हैं, कुछ को गेटअप की जरुरत होती है। जैसे अगर आप राजेश खन्ना बने हैं तो उनकी तरह चश्मा जरूरी है। कई लुक अलाइक ऐसे भी होते हैं जिनकी बिना गेटअप कोई पहचान नहीं होती।
सेलेब्स और लुक अलाइक का रिश्ता 
कुछ लुक अलाइक उन स्टार्स से मिल तक नहीं पाते जिनकी तरह वो एक्टिंग करते हैं। मुश्किल से शूटिंग पर कभी-कभी मौका मिल जाता है। मैं बस यही कहूंगा कि कोई सीनियर अपने जूनियर को देखकर ज्यादा खुश नहीं होता। चाहे अनिल कपूर क्यों ना हो। वो चाहते हैं कि उनके जैसा कोई दूसरा कोई ना हो। हालांकि कहते हैं कि दुनिया में एक जैसी 7 शक्ल होती हैं। ये सीनियर एक्टर्स कैमरे के सामने हमसे अच्छा बर्ताव करते हैं लेकिन कैमरा बंद होते ही उनके साथ फोटो खिंचवाना भी आसान नहीं।
अब एक नजर फेमस सेलेब्स के लुक अलाइक के एक्सपीरियंस पर..
मेरी तस्वीर को अपनी समझ बैठे थे अमिताभ बच्चन- शशिकांत पेडेवाल
अमिताभ बच्चन से लुक अलाइक शशिकांत पेडेवाल पिछले 15 सालों से अमिताभ बच्चन के हमशक्ल के तौर पर पहचाने जाते हैं। उन्होंने कहा- दसवीं क्लास में मुझे पता चला कि मैं बिग बी के जैसा दिखता हूं। एक दो और लोगों के कहने पर मैं बिग बी की तरह खुद को ढालने लगा। आज कहीं भी जाता हूं तो लोग मुझे ही बिग बी समझ लेते हैं।
एक बार दोस्त के जरिए मैं बिग बी से मिला था। मुलाकात के दौरान मैंने उन्हें एक एलबम गिफ्ट किया। उन्हें लगा कि एलबम में उनकी फोटो हैं लेकिन वो तस्वीरें मेरी थीं। इस पर उन्होंने कहा था- आप ये तस्वीर लेकर मेरे घर ना चले जाइएगा, वरना घरवाले पहचान ही नहीं पाएंगे कि असली अमिताभ बच्चन कौन है।
SRK जैसा दिखने के लिए 10 किलो वजन घटाया
सोशल मीडिया इन्फ्लुएंसर इब्राहिम कादरी को शाहरुख खान का डुप्लीकेट कहा जाता है। उन्होंने बताया- शाहरुख के जैसे दिखने के लिए मैंने अपना वेट 10-12 किलो कम किया। फिर उनके जैसी हेयरस्टाइल बनाई और कपड़े खरीदे। उनकी स्टाइल को कॉपी करने के लिए मैंने उनकी लगभग सारी फिल्में देखीं।
इनसाइड-
मैंने ना किसी फिल्म में काम किया है और ना ही किसी टीवी शो में। हां, सिर्फ सोशल मीडिया के जो ऐड होते हैं, मैंने उनमें काम किया है, जिससे मेरी कमाई भी हो जाती है। एक इवेंट के बदले मुझे 1 से 2 लाख रुपए मिल जाते हैं।
शाहरुख के विवादों के कारण प्रशांत को कर दिया गया बायकॉट
शाहरुख खान के दूसरे डुप्लीकेट का नाम प्रशांत वाल्दे। प्रशांत 16 साल से शाहरुख खान के डुप्लीकेट हैं। खुद शाहरुख ने इन्हें अपनी टीम का हिस्सा बनाया हुआ है। प्रशांत SRK के साथ 20 फिल्में और करीब 300 ऐड कर चुके हैं।
अपने इस सफर के बारे में उन्होंने बताया, साथ काम करते-करते शाहरुख खान ने खुद ही अपनी टीम में मेरा नाम डालना शुरू कर दिया। फिर मेरे पास डायरेक्ट प्रोडक्शन से कॉल आने लगा। कभी मुझे 50 हजार और 30 हजार रुपए मिल जाते हैं। विदेश में शूटिंग के लिए मुझे 3 लाख रुपए तक मिले हैं।
जिंदगी तब बदली जब शाहरुख भाई की फिल्में चलना बंद हो गईं। उनके कुछ विवादित बयानों के चलते लोगों ने उनका बहिष्कार किया तो मेरा भी बायकॉट कर दिया गया। मुझे काम मिलना ही बंद हो गया।
जैकी श्रॉफ और जाॅनी लीवर के बच्चों की बर्थ डे पार्टी पर चार्ली बन लोगों को हंसाया
प्रवीण कामटे चार्ली चैपलिन के लुक अलाइक हैं। उन्होंने अपनी जर्नी के बारे में बताया, मेरी उम्र अभी 60 साल की है, 1984 में पहली बार चार्ली चैपलिन का रोल किया था। मैं करीब 40 साल से इस किरदार में परफॉर्म करता आ रहा हूं। मैंने छोटे बच्चे से लेकर बूढ़ों तक को हंसाया है। बड़े लोगों के घर की पार्टीज में परफॉर्म किया है। इंडस्ट्री के बड़े-बड़े एक्टर्स के बच्चों की बर्थडे पार्टी में भी परफॉर्म किया है। जैकी श्रॉफ के बेटे टाइगर के 5वें बर्थडे की पार्टी में मैं चार्ली बनकर गया था। जॉनी लीवर के बच्चे की बर्थडे पार्टी में भी मैंने शोज किए हैं।
2005 में ऑस्ट्रेलिया की रहने वाली एक महिला ने बूटकेक नाम की फिल्म बनाई थी जो कि चार्ली चैप्लिन पर बेस्ड थी, उसमें मैंने चार्ली का किरदार निभाया था। उसके बाद, उन्होंने एक और डॉक्यूमेंट्री में मुझे काम दिया था।
कुछ लोग बोलते हैं कि तुझे नकल करके क्या मिलेगा? तू डुप्लीकेट है लेकिन मुझे इतने बड़े आदमी की नकल करना अच्छा लगता है। मेरे पास अकल भी है और शक्ल भी।
फिल्म राम सिंह चार्ली पहले मुझे ऑफर हुई फिर फिल्म से निकाल दिया गया
OTT प्लेटफाॅर्म पर रिलीज हुई फिल्म राम सिंह चार्ली के डायरेक्टर ने फिल्म बनाने से पहले मुझे इसकी स्टोरी सुनाई थी। डायरेक्टर ने मुझसे वादा किया था कि यह फिल्म वह मुझे लेकर बनाएंगे। लेकिन फिर उन्होंने कुमुद मिश्रा को वह रोल दिया। उन्होंने मुझे कुमुद मिश्रा को चार्ली की ट्रेनिंग देने के लिए साइन किया। फिल्म के टाइटल में सिर्फ मेरा नाम दिया गया था।
बाॅबी के घर पर लोग मुझे ही बाॅबी समझ कर फोटो क्लिक कराने लगे
बाॅबी देओल के लुक अलाइक विनोद खुमन ने कहा, मेरा सफर 1995 में हुआ था जब बॉबी देओल की पहली फिल्म 'बरसात' आई थी। मुझे उस वक्त फिल्म देखने में कोई दिलचस्पी नहीं थी लेकिन मेरे कुछ दोस्तों ने वह फिल्म देखी और उन्होंने मुझसे कहा- तू धरम पाजी के बेटे जैसा दिखता है। पहले मुझे लगा कि वो लोग मजाक कर रहे हैं लेकिन उसके बाद कई लोगों ने मुझसे वो फिल्म देखने को कहा। मैंने वो फिल्म थिएटर में देखी, तब मैंने खुद को उसमे विजुअलाइज किया। इसके बाद मैंने लुक अलाइक के रूप में खुद को ढाल लिया।
मुझे बॉबी के 50वें बर्थडे सेलिब्रेशन पर उनके घर जाने का मौका मिला था। यूं तो वहां उस दिन दोपहर में जाना था लेकिन मैं सुबह 6 बजे से तैयार होकर बैठा था। वहां एक मजेदार किस्सा हुआ जहां लोग मुझे रियल बॉबी समझने लगे और मेरे साथ फोटो क्लिक करने लगे। उस दिन मैं बॉबी से मिला, उनके पैर छुए। मैं उनके लिए केक लेकर गया था। वो मेरे लिए सबसे यादगार पल था।
ऋतिक के अधिकतर एडवर्टाइजमेंट में बाॅडी डबल के तौर पर काम किया
ऋतिक रोशन के लुक अलाइक रुपेश मिरहर ने बताया, एक अखबार में आर्टिकल आया था कि उन्हें एक शो के लिए आर्टिस्ट की जरूरत थी, तो मैंने उन्हें सामने से कॉल करके बताया कि मैं थोड़ा बहुत ऋतिक रोशन की तरह दिखता हूं और डांस भी कर लेता हूं। उन्होंने मुझे आने की परमिशन दी। इस काम के बदले मुझे 200 रुपए मिले थे।
मैंने ऋतिक के ज्यादातर एडवर्टाइजमेंट में उनके बॉडी डबल का काम किया। एक शो में भी मैंने ऋतिक के साथ काम किया था।
गोविंदा जैसे दिखने पर कमाई में मुनाफा हुआ
विक्की सपकाले ने कहा, कई दोस्त कहते थे कि मैं गोविंदा की तरह दिखता हूं, उन्होंने मुझे उनके हिट गानों पर डांस करने के लिए कहा। मैंने उनकी बात मानी और लोगों को वाकई में मेरा काम पसंद आया। जहां मुझे पहले डांस करने के 35 रुपए मिलते थे, बाद में 50 रुपए मिलने लगे। टीवी पर मेरी शुरुआत 'विलायती बाबू' से हुई जिसमें शेखर सुमन लीड रोल में थे। कई बार हमें लोगों के बुरे कमेंट सुनने पड़ते हैं, लेकिन इसका असर हम अपने काम पर नहीं पड़ने देते।
